“อาคม” ยันรถไฟไทย-จีน 1.79 แสนลบ.ไร้ปัญหา เร่งดันโครงการผ่าน EIA เดือนนี้
"อาคม" รมว.คมนาคม ยันรถไฟไทย-จีน ช่วงกรุงเทพมหานคร-นครราชสีมา มูลค่า 1.79 แสนลบ.ไร้ปัญหา เร่งดันโครงการผ่าน EIA เดือนนี้
10 ต.ค. 2560

นายอาคม เติมพิทยาไพสิฐ รมว.คมนาคม เปิดเผยว่า โครงการความร่วมมือไทย-จีนในการพัฒนารถไฟความเร็วสูงช่วงกรุงเทพมหานคร-นครราชสีมา ระยะทาง 252.35 กิโลเมตร วงเงิน 179,412.21 ล้านบาท ซึ่งได้ลงนามในสัญญาออกแบบ( 2.1)  และสัญญาควบคุมงาน ( 2.2) แล้ว และจะเริ่มนับเริ่มต้นโครงการหลังจากลงนามสัญญา 35 วัน คือตั้งแต่ วันที่ 9 ต.ค. นี้
ทั้งนี้จะเริ่มส่งแบบและรับรองแบบรายละเอียดช่วงสถานีกลางดง-ปางอโศก ระยะทาง 3.5 กม. และขณะนี้ ได้มีการฝึกอบรมวิศวกรจีนชุดแรกจำนวน 77 คนเรียบร้อยแล้ว และผ่านการรับรองแล้วว่า ทุกอย่างยังเดินไปตามขั้นตอน ไม่มีปัญหาอะไร
นอกจากนี้ จีนต้องส่งแบบช่วงที่ 2,3,4 ให้เรียบร้อยครบถ้วนภายใน 6-8 เดือน ขณะนี้อยู่ระหว่างการเร่งรัดแบบตอนที่ 2
ส่วนรายงานผลกระทบสิ่งแวดล้อม (EIA) นั้น ได้ยื่นคณะกรรมการผู้ชำนาญการ (คชก.) 6 ครั้งแล้ว เหลือประเด็นเดียวซึ่งขอให้มีการรับรองยืนยันจากบริษัทผู้ผลิตปูนซีเมนต์  3 บริษัท ที่เส้นทางจะผ่าน  ซึ่งได้มีการหารือกับทางบริษัทแล้ว และจะแจ้งไปยังคชก.ต่อไป จะพยายามดำเนินการให้เสร็จในเดือนต.ค. นี้
ด้านการก่อสร้างจีนขอให้ฝ่ายไทยกำหนด ดังนั้นเมื่อผ่าน EIA ผ่านจะเริ่มก่อสร้างได้ ซึ่ง EIA นี้จะเป็นการจัดทำตั้งแต่ช่วงบ้านภาชี-นครราชสีมา